《赠张听声》
宋代·李石

人言鼻听无如龙，听不以耳乃反聋。
未若水母本无目，隔水响反相鸣雄。
我持此理问张瞍，废目任耳偏能聪。
忍闻此声亦愦愦，俗嚣政在群鸣中。
枉将蚁动作牛鬭，妄遣蚊聚成雷公。
昔人乐归瞽其职，五音六律诗人矇。
我琴三尺玉横膝，欲广舜孝歌时雍。
游鱼舞兽解人意，此意忧乐斯民同。
瞍乎洗耳试一听，莫似北客歌南风。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。